和陳倅遊石門弔瞿硎先生
作者：虞儔
朝代：宋

paragraphs: 我坐南坡上，高鴻忽飛去。
指點夕陽外，文脊蓋其處。
下有奇洞府，有道乃宜據。
鹿裘坐石室，先生豈真踞。
儻是我輩人，傲視非所慮。
桓溫汝何爲，乃欲效三顧。
姦心妄窺鼎，未見神合沮。
猿鶴亦汝羞，未易飲食舉。
伏滔不自重，且爲溫所遇。
贊詞縱云美，所耻非所慕。
邇來賢別駕，物外欲軒翥。
功名恐未免，溪山亦已飫。
五字識巖石，千載想風馭。
神交付冥漠，心契自平素。
蒼苔留履跡，飛花約歸路。
先生還一笑，晴雲爲披絮。